Lamoer se skuldigbevinding verwelkomArno Lamoer en Kolin Govender. Foto: Tracey Adams / ANA Fikile Mbalula, minister van polisie, het Arno Lamoer, die voormalige Wes-Kaapse polisiekommissaris, se skuldigbevinding aan korrupsie verwelkom. Maroela Media het vroeër berig Lamoer en vier medebeskuldigdes, Salim Dawjee en brigs. Darius van der Ross en Sharon Govender, asook Govender se man, Kolin, het aanvanklik skuld ontken op 109 aanklagte van korrupsie, rampokkery en geldwassery van R1,6 miljoen. Lamoer, Van der Ross en Kolin Govender het egter vroeër vandeesmaand skuld beken, elkeen op een klag van bedrog. Lamoer, Dawjee, Van der Ross en Kolin Govender is gevolglik Maandag skuldig bevind op aanklagte van korrupsie. Sharon Govender is onskuldig bevind op al die aanklagte. Die saak is tot 16 April vir vonnisoplegging uitgestel. Mbalula het Dinsdag gesê die skuldigbevinding “stuur ŉ sterk boodskap uit” dat niemand bo die reg verhewe is nie. “Dit boesem ook vertroue in die land se strafregstelsel in dat misdadigers die volle mag van die reg in die gesig sal staar,” het Mbalula gesê. “Ons het polisiebeamptes nodig wat besef hul werk is hul roeping en dat dit hul plig is om die mense van Suid-Afrika te dien en te beskerm.”